Forretningsmand donerede 200 soveposer til hjemløse, der sover på gaden i Aalborg. Det er langt flere end der er brug for.

Den sociale cafe Hjerterummet fik i dag besøg af forretningsmanden Magnus Kjøller, der også ejer ishockeyklubben Aalborg Pirates. Med sig havde han 200 soveposer til cafeens brugere, hvoraf nogle er hjemløse. - Jeg så på en facebookside, at der var over 200 hjemløse, og at cafeen manglede soveposer, og så var der ikke langt fra tanke til handling, fortalte Magnus Kjøller til TV2/Nord, alt imens han og de frivillige bar papkasser ned i kælderlokalet i Danmarksgade. Det kom noget bag på den glade giver, at der så langt fra er brug for alle soveposer i Aalborg. Der er ifølge den sociale cafe 253 registrerede hjemløse i Aalborg kommune, men kun et fåtal bor på gaden. - Vi er meget taknemmelige for alt, hvad vi får, men vi har kun fem eller seks udeliggere. Dertil kommer et antal østeuropæere, som vi ikke har tal på, siger frivillig i cafeen Anja Thomsen. Hjerterummet i Aalborg beholder 25 soveposer selv, og giver resten videre til søstercafeer rundt om i Danmark.